Sørensen debuterte på vektløfterfronten i januar 1970, da han som 25-åring stilte i Kristiansands bymesterskap i vektløfting på Karl Johans Minde skole. Helt fersk og uten trening løftet Sørensen 235 kg sammenlagt i klasse -82,5 kg, fordelt på 70 kg i press, 75 kg i rykk og 90 kg i støt. Dette var en debut som vakte oppsikt, og det ble slått stort opp i lokalavisen Fædrelandsvennen. To måneder senere debuterte Sørensen i styrkeløft i et klubbstevne i regi av Kristiansand Atletklubb. Han løftet da 395 kg sammenlagt i klasse -82,5 kg, fordelt på 85 kg i benkpress, 130 kg i knebøy og 180 kg i markløft.